**RISALA YA RAISI WA TANGANYIKA LAW SOCIETY (DKT RUGEMELEZA A.K. NSHALA) KATIKA SIKU YA KUTOA HESHIMA NA MAZIKO YA MZEE MARK DANHI BOMANI TAREHE 14 SEPTEMBA 2020**

**Ndugu Mama Rahma Mwapachu Bomani,**

**Ndugu Heri, Clement, na Andrew Bomani na wenzi wenu pamoja na wajukuu wa Mzee Bomani,**

**Ndugu Jaji Kiongozi wa Mahakama Kuu ya Jamhuri ya Muungano ya Tanzania**

**Dkt. Eliezer Feleshi,**

**Ndugu Majaji wa Mahakama ya Rufaa na Mahakama Kuu ya Jamhuri ya Muungano wa Watanzania**

**Ndugu Prof. Adelradus Kilangi, Mwanasheria Mkuu wa Serikali ya Jamhuri ya Muungano ya Tanzania;**

**Ndugu Gabriel P. Malata, Wakili Mkuu wa Serikali ya Jamhuri ya Muungano ya Tanzania;**

**Ndugu Dr. Boniface Luhende, Naibu Wakili Mkuu wa Serikali ya Jamhuri ya Muungano ya Tanzania;**

**Ndugu Joseph Sinde Warioba Makamu wa Raisi na Waziri Mkuu Mstaafu wa Serikali ya Jamhuri ya Muungano ya Tanzania;**

**Ndugu Majaji wastaafu na na Wanasheria Wakuu wote wastaafu wa Serikali ya Jamhuri ya Muungano ya Tanzania;**

**Ndugu Mawakili wote na wanachama wa Tanganyika Law Society; na**

**Ndugu Waombolezaji wenzangu;**

Tumekusanyika hapa leo hii katika hali ya majonzi na huzuni kuweza kumuaga Mzee wetu na Mwanasheria nguli wa manguli wa sheria nchini, Mzee Mark Danhi Bomani. Ni siku ya kusikitisha lakini kama ilivyo ada kwa kila kiumbe chenye pumzi mwishowe wake ni kuacha kupumua na kuagana na ulimwengu huu usio makao yetu ya kudumu.

Mzee Mark Dahni Bomani ameishi katika ulimwengu huu kwa miaka 88 si miaka haba. Na kwa kweli tuko hapa vile vile kutoa shukurani zetu kwa Mungu wetu mwema kwa kutupatia bahati ya kuishi na Mzee wetu Mark Bomani na kwa huduma yake iliyotukuka aliyoitoa kwa familia yake, nchi yake, Bara la Afrika, na ulimwengu kwa ujumla. Kama ambavyo wasifu wake unaonyesha Mzee Bomani aliitumia elimu yake katika utumishi wa umma, sekta binafsi na jumuiya ya kimataifa. Ni wasifa mzito sana. Mzee Mark Bomani mara tu baada ya kurejea nchini kutoka masomoni Uingereza alisajiliwa kama wakili binafsi mnamo tarehe 21 Januari 1962 na kuwa wakili wa tatu mzalendo kusajiliwa katika Kitabu cha Mawakili nchini na hivyo pia kuwa wakili wa tatu mzalendo mwanachama wa Tanganyika Law Society (TLS).

Kufanya kazi kwake kama wakili binafsi kulikuwa ni kwa muda mfupi kwani mnamo Mwaka 1963 aliteuliwa kuwa Naibu Mwanasheria Mkuu wa Serikali ya Tanganyika na alikuwa miongoni mwa watu waliotayarisha hati za Muungano kati ya Jamhuri ya Zanzibar na Jamhuri ya Tanganyika mnamo Mwaka 1964. Aidha Mzee Bomani alishiriki katika utengenezaji wa hati na maagano ya kuanzishwa kwa Benki ya Maendeleo ya Afrika (AfDB) na Umoja wa Nchi Huru za Afrika (OAU) mnamo Mwaka 1963. Aidha, alishiriki katika kuanzishwa kwa Jumuiya ya Afrika Mashariki mnamo Mwaka 1967.

Mnamo Mwaka 1965 aliteuliwa kuwa Mwanasheria Mkuu wa Serikali ya nchi yetu hadi Mwaka 1976 alipoacha. Akiwa Mwanasheria Mkuu alipewa jukumu la kuusuka upya muhimili wa Mahakama na alifanya jitihada kubwa za kuwaleta nchini wanasheria na majaji waliobobea kutoka nchi mbali mbali kufanya kazi kama nchini na hivyo kuimarisha muhimili wa Mahakama miongoni mwao ni Jaji Telford Georges kutoak visiwa vya Trinidad na Tobago na Jaji Onyiuke kutoka nchini Nigeria.

Aliitumia taaluma yake ya ujuzi wa kuandaa Katiba za nchi vizuri kwani Mwaka 1974 alikuwa Mshauri wa Frelimo katika uandaaji wa Katiba ya Jamhuri ya Msumbiji iliyopata uhuru wake mnamo tarehe 25 Juni 1975.

Miaka miwili baada ya kuachia wadhifa wake wa Mwanasheria Mkuu nchini Katibu Mkuu wa Umoja wa Mataifa wa wakati huo, Dr. Kurt Waldheim, alimchagua Mzee Bomani kuwa Mshauri wake wa Kisheria na alipewa jukumu la kuandaa mchakato wa Namibia kuwa huru kutoka katika utawala wa kimabavu wa Makaburu wa Afrika ya Kusini. Jitihada zake zilipelekea kupitishwa kwa Azimio Namba 435 la Baraza za Usalama la Umoja wa Mataifa na Azimio hilo liliopitishwa kwa kura 12 zilionyesha nia ya dhati ya jumuia ya kimataifa kuhakikisha Namibia inakuwa nchi huru.

Miaka 12 (1990) baadae Namibia ilipata uhuru wake baada ya vita vikali sana kati ya askari wa SWAPO, Angola na Cuba kwa upande mmoja na majeshi ya ya Makaburu wa Afrika wa Kusini na majeshi ya kukodiwa kutoka nchi za magharibi kwa upande mwingine. Mzee Bomani hakuishia hapo kwani Serikali ya Namibia ilimteua kuwa miongoni mwa wanasheria walioandaa Katiba ya Jamhuri ya Namibia mnamo Mwaka 1990. Aliombwa awe Jaji Mkuu wa Namibia ila alikataa na kukubali kuwa mshauri wa sheria na Katiba wa nchi hiyo kwa miaka miwili.

Baada ya hapo Mzee Bomani aliamua kurudi nchini na hakupata mapumziko aliyatarajia kwani muda si mrefu aliteuliwa na Mzee Ali Hassani Mwinyi, Raisi wa Awamu ya Pili kuongoza Kamati ya mabadiliko ya Katiba ya Jamhuri ya Muungano ya Tanzania kufuatia Tanzania kuachana na mfumo wa chama kimoja na kufuata mfumo wa Vyama vingi. Kazi yake ilipelekea Mabadiliko ya 11 ya Katiba ya Jamhuri ya Muungano ya Tanzania mnamo Mwaka 1994 kupitia Sheria ya Mabadiliko ya Kumi na Moja katika Katiba ya Nchi Namba 34 ya Mwaka 1994 yaliyokubaliwa na Raisi Mwinyi tarehe 17 Januari 1995 ndiyo yalibadili ibara ya 21 (1) ya Katiba ya Nchi yetu mara tu baada ya hukumu ya Mahakama Kuu katika kesi ya **Christopher Mtikila v. Mwanasheria Mkuu [1995 TLR 31] ;** yaliweka utaratibu wa mgombea mwenza, utaratibu wa namna ya kumteua Waziri Mkuu, kumfanya Raisi wa Zanzibar kuwa mjumbe wa Baraza la Mawaziri wa Serikali ya Jamhuri ya Muungano ya Tanzania; ibara ya 74(14) upingaji marufuku wa watu wanaohusika na usimamizi na uratibu wa uchaguzi kujiunga na chama chochote cha siasa pamoja na Ibara ya 113A ya Katiba inayowakataza majaji wa Mahakama ya Rufaa, majaji wa Mahakama Kuu, Mahakimu wa ngazi yoyote ile kuwa wanachama wa chama chochote cha siasa.

Baada ya hapo Mzee Bomani alipewa jukumu la kuisuka na kuimarisha sekta ya sheria chini ya mradi wa Benki ya Dunia na wadau wa maendeleo kuanzia Mwaka 1993 hadi 1995. Kuanzia Mwaka 1993 hadi 1993 alikuwa mjumbe wa Tume ya Uchaguzi ya Taifa na aliacha nafasi hiyo alipotangaza nia ya kugombea uraisi wa nchi yetu Mwaka 1995. Bahati mbaya hakufanikiwa. Mwaka huo 1995 aliteuliwa na Mwalimu Nyerere kuwa msaidizi wake katika kusuluhisha mgogoro wa Burundi kazi aliyoendelea nayo hadi mwaka 2000 pale jukumu hilo lilipochukuliwa na Raisi Nelson Mandela kufuatia kifo cha Mwalimu Nyerere mnamo Mwaka 1999.

Kutokana na harakati kubwa za kudai uwazi na kusitishwa kwa mikataba ya kinyonyaji iliyosainiwa na nchi yetu katika miaka ya 90 na makampuni ya kigeni, Raisi Jakaya Mrisho Kikwete alimteua Mzee Mark Bomani kuwa Mwenyekiti wa Kamati ya watu 12 kupitia upya sheria na mikataba ya sekta ya madini. Ripoti ya Tume Yake ilionyesha wazi kuwa Tanzanai ilisaini mikataba nyonyevu na kuwa kampuni za nje zilikuwa zinalipa fedha ndururu kwa nchi yetu ili hali zikijipatia mapato makubwa. Tume ya Bomani ilisema kuwa mnamo Mwaka 2006/7 Tanzania ilikosa shilingi 11.56 bilioni na ikakosa shilingi 32.7 bilioni kama tozo ya mafuta kutokana na kutoa msamaha wa kutozitoza kampuni za madini zaidi ya dola laki 2 kwa mwaka kama kodi ya mafuta. Aidha, kati ya Mwaka 2004 na 2006 Serikali ya Tanzania ilisamehe zaidi ya dola 62 milioni kati lita 178 milioni za mafuta zilizotumiwa na kampuni sita za madini.

Kutokana na Ripoti hiyo Serikali ilipitisha Sheria ya Madini ya Mwaka 2010 na kukubali kuanzishwa kwa Tanzania Extractive Industries Transparency Initiative (TEITI) na hata Mwaka 2015 kutunga sheria ya Tanzania Extractive Industries Transparency and Accountability Act No 23 of 2015). Yote hii ni katika jitihada za kutaka kuweka uwazi wa mapato yanayotokana na makampuni ya madini nchini, kiasi gani cha madini yamechimbwa na kiasi gani cha fedha kililipwa serikalini kutokana na shughuli hizo za uchimbaji madini.

Niliyoyataja hapo juu yanaonyesha kuwa Mzee Mark Bomani ameitendea nchi yetu na dunia mambo mengi sana, amesaidia kuweka mfumo wa kikatiba na utawala wa nchi yetu na nchi mbalimbali. Alijishughulisha katika mambo mbali mbali na aliitikia miito ya viongozi wa nchi yetu, nchi nyingine, Umoja wa Afrika na Umoja wa Mataifa pale walipotaka huduma na utaalamu wake.

Licha ya hayo yote Mzee Bomani aliendelea kufanywa kazi yake ya uwakili na ndiye alikuwa Wakili mzee katika Mawakili Wazalendo akiwa na namba 251 katika Rejesta ya Mawakili. Licha ya uzee, ukongwe wake aliendelea kuja mahakamani na kusubiri kesi zake kuitwa mahakamani kama mawakili wengine. Mwaka jana nilipokutana naye katika korido za Mahakama Kuu (Mwembeni) tulizungumza mengi na nilimuuliza kama anaandika kitabu cha historia ya maisha yake (autobiography) akasema anafikiria lakini hajui ni kipi cha kuandika na kutoandika kutokana na unyeti wa mambo aliyoyajua kwani alishiaka nafasi muhimu serikalini. Nilimuhimiza kuandika na kusema kwa kuwa kitabu chake kitapitiwa basi kuna mambo ambayo yangeweza kuondolewa kama yangeonekana ni ya hatari kwa usalama wa taifa. Bahati mbaya hilo haliwezekani tena kwani amekwishatutoka.

Kwa kumalizia ninaweza kusema kuwa Mzee Bomani alikuwa Mwanasheria Mkuu mtangulizi hapa nchini kwetu, alikuwa miongoni mwa wanasheria watangulizi nchini mwetu na aliendelea hadi pumzi yake ya mwisho kuwa mwanasheria. Basi sisi wanasheria tuige mfano wake, tuwe wanasheria waadilifu na wenye uwezo wa kufanywa mambo makubwa na tuitumikie nchi yetu na dunia bila kuchoka hadi pale tutakapoondoka katika ulimwengu huu. Taaluma ya sheria itusaidie kupigania kuifanya nchi yetu itawaliwe kwa sheria za haki na zinazoheshimu utu wa kila mmoja.

**Mzee Mark Danhi Bomani umepigana vita vizuri, mwendo umeumaliza na imani umeilinda, tunamuomba Mungu Wetu Mwema akupokee na kukupatia majukumu mapya katika uzima wa milele. Amina**